CELEX: 62020CN0316
Language: fi
Date: 2020-07-16 00:00:00
Title: Asia C-316/20: Ennakkoratkaisupyyntö, jonka Tribunal Judicial da Comarca dos Açores (Portugali) on esittänyt 16.7.2020 – VO ym. v. SATA International – Azores Airlines SA

1.2.2021   
            
            
               FI
            
            
               Euroopan unionin virallinen lehti
            
            
               C 35/21
            
         
      Ennakkoratkaisupyyntö, jonka Tribunal Judicial da Comarca dos Açores (Portugali) on esittänyt 16.7.2020 – VO ym. v. SATA International – Azores Airlines SA
      (Asia C-316/20)
      (2021/C 35/31)
      Oikeudenkäyntikieli: portugali
      
         Ennakkoratkaisua pyytänyt tuomioistuin
      
      Tribunal Judicial da Comarca dos Açores
      
         Pääasian asianosaiset
      
      
         Kantaja: VO, ZO, ML, NB, KE, JE, PI ja VY
      
         Vastaaja: SATA International – Azores Airlines SA
      
         Ennakkoratkaisukysymys
      
      Kuuluvatko käsitteen matkustajat, jotka matkustavat alennettuun hintaan, jota ei tarjota suoraan tai välillisesti yleisölle, alaan matkustajat, jotka ovat maksaneet osan lipun hinnasta, ja loppuhinnasta on vastannut lentoyhtiö urheilukilpailun sponsoroinnin yhteydessä?
      Unionin tuomioistuin (yhdeksäs jaosto) on 26.11.2020 antamallaan määräyksellä määrännyt seuraavaa:
      Matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevista yhteisistä säännöistä sekä asetuksen (ETY) N:o 295/91 kumoamisesta 11.2.2004 annetun Euroopan parlamentin ja neuvoston asetuksen (EY) 261/2004 (1) 3 artiklan 3 kohtaa on tulkittava siten, että kyseistä asetusta ei sovelleta matkustajaan, joka matkustaa lentoliikenteen harjoittajan tapahtuman sponsoroinnin yhteydessä kirjoittamalla lipulla, jonka hintaa on alennettu ja jonka käyttöoikeus on rajattu tietyille määritellyille henkilöille ja jonka kirjoittaminen edellyttää kyseisen lentoliikenteen harjoittajan etukäteen antamaa yksilöityä lupaa.
      
         (1)  EUVL 2004, L 46, s. 1.